Paikallinen ranta-asukas huomasi usean hirven pudonneen jäihin tiistaina. Selvisi, että viisi isoa uroshirveä oli hukkunut Kivisalmeen.

Metsästysseuran, Saaren Erän, jäsenet nostivat ruhot vedestä keskiviikkona.

– Eihän hirviä osaa järveen heittää. Hyvä tällaisista tapauksista on ilmoittaa, etteivät ruhot jää järveen ja rantaudu kesällä, hirviä nostamassa ollut Toivo Hirvonen toteaa.

Parisataakiloisten hirvien nostaminen jäistä onnistui veneen, kahden traktorin ja vinssin avulla.

– Kyllä tämä on karmea tilanne, kun tuollainen lauma kuolee kerralla, Hirvonen harmittelee.

Viiden ison sarvipään hukkuminen vaikuttaa alueen hirvikantaan negatiivisesti.

– Tämä on suurmenetys, Hirvonen sanailee.

Ihmisten ruuaksi hirvet eivät enää kelpaa vaan toisen metsästysseuran jäsenet hakevat lihat koirille.

Seurassa heikoille jäille

Kokonaisten laumojen hukkuminen ei ole yleistä, kertoo Luonnonvarakeskuksen tutkija Tuire Nygrén. Ruuan puute ajaa sarvipäät heikoille jäille.

– Keväällä hirvet etsiytyvät paremmille ruokamaille. Kinosten läpi kahlaaminen ei ole helppoa. Laumautuminen auttaa, yksi avaa uran ja toiset tulevat perässä, Nygrén sanoo.

Lauman uskotaan hukkuneen Kivisalmeen, koska hirvet eivät ole päässeet ponnistamaan paksulle ja liukkaalle jäälle vedestä.

– Hirvi ei ole älykkääksi mainittu eläin. Vietti vetää liikkumaan eikä sillä ole sellaista järkeilykykyä kuin esimerkiksi karhulla, Tuire Nygrén arvioi.